《同声歌》
明代·黎遂球

今夕是何夕，侧身奉君子。明明银烛花，绸缪细相视。

罗帐画芙蓉，映面芙蓉紫。绣被横鸳鸯，正与鸳鸯似。

仰望牛女星，迢迢不如此。感君方寸恩，报君何所是。

愿为白藕丝，藏君心窍里。愿为衵衣带，抱君双腋底。

乱发缠君心，柔肤印君齿。四时愿皆春，愿作新花蕊。

永夜明月光，团圆愿初起。节候有盈亏，中怀长不毁。

咿喔鸡既鸣，婉娈未能已。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。